Fáilte ar ais arís linn.
Tá clár nua tógála scoile fógraithe ag an rialtas
a chruthóidh 80,000 áit scoile do dhaltaí as seo go ceann cúig bliana.
Táthar le hathchóiriú a dhéanamh ar scoileanna freisin.
Cuirfidh siad borradh, creidtear, faoin earnáil tógála
agus cruthófar thart ar chúig mhíle dhéag post dá bharr.
Chuaigh Áine Ní Bhreisleáin chuig dhá scoil i dTír Chonaill a fuair an dea-scéala inniu.
Seo scoil ‘Educate Together’ i Leitir Ceanainn.
Tá céad seasca is a cúig dalta ag fáil oideachais
sna seomraí réamhdhéanta le sé bliana.
Inniu fuair siad an dea-scéala go raibh scoil úr le fáil acu.
Deir an rialtas go bhfuil gá leis an phlean tógála mar go bhfuil
borradh mór tagtha ar líon na mbreitheanna sa tír le blianta beaga anuas,
rud a chuireann brú ar an chóras oideachais.
Tá tuismitheoirí, múinteoirí, daltaí uilig breá sásta.
Seo difear mhór dúinne, beidh foirgneamh againn, foirgneamh buan,
ní bheidh na botháin ann,
beidh clós i bhfad níos mó againn do na páistí le bheith ag súgradh ann.
Cuirfear tús le tógáil i mbliana ar fhoirgneamh úr de Choláiste Ailigh i Leitir Ceanainn.
Deir an príomhoide go bhfuil an scoil ag méadú agus go bhfuil spás de dhíth orthu.
Ciallaíonn sé go mbeidh spás againn fá choinne na ábhar praiticiúil
ó thaobh spóirt de fosta beidh seomra spóirt, beidh halla spóirt,
beidh páirceanna spóirt againn, beidh spás atá tuillte ag na daltaí againn sa scoil úr.
Déanfar athchóiriú agus cuirfear seomraí breise le go leor scoilteacha eile,
rud a chruthóidh ochtó míle áit scoile do pháistí.
Deir an rialtas go bhfuil súil acu go mbeidh breis agus cúig mhíle dhéag post
san earnáil tógála cruthaithe mar gheall ar an chlár tógála seo.
Tógfar céad agus a sé foirgneamh úr bunscoile
agus ceathracha is a trí foirgneamh úr meánscoile idir seo agus 2017.
Is ins an pháirc seo i gcathair na muice i Leitir Ceanainn
a bheidh ceann acu sin lonnaithe.
Seo é an suíomh úr do Choláiste Ailigh agus táthar ag súil
go gcuirfear tús leis an obair thógála ar an bhfoirgneamh sin i mbliana.
Áine Ní Bhreisleán, Nuacht TG4 i Leitir Ceanainn